A légiközlekedési rádiós megoldások fejlődése, helyzete
Nagy Gábor, HungaroControl Zrt.

A légiközlekedés műszaki rendszereire, azok biztonságkritikus jellege miatt, jellemző a klasszikus megoldások hosszú távú használata. Az új technológiák bevezetése általában a régi rendszerrel párhuzamosan történik. Annak ellenére, hogy a korszerű digitális eljárások alkalmazása is terjedőben van, a légiforgalmi irányítók és a fedélzeti személyzet közötti rádiós üzenetváltások legnagyobb részben fónia üzemmódban, analóg AM-DSB modulációs rendszert alkalmazva valósulnak meg. Ugyanakkor a megvalósításra vonatkozó felhasználói és jogszabályi követelmények még a jól bevált alapelvek mellett is sokféle műszaki kihívást jelentenek a tervezők és üzemeltetők számára.